Nuwe vakbondfederasie hou optog in DurbanZwelinzima Vavi, algemene sekretaris van Saftu Die nuwe vakbondfederasie, die South African Federation of Trade Unions (Saftu) en sy hooffiliaal, die National Union of Metal Workers (Numsa) sal Maandag tydens Werkersdag ŉ optog hou in Durban. Numsa het gesê sy lede vergader by Curries Fountain-sportgronde voordat hulle na die stadsaal sal beweeg. ŉ Gedetailleerde lys van politieke en sosio-ekonomiese eise, wat direk verband hou met die ekonomiese krisis wat die meerderheid werkers in die gesig staar, sal oorhandig word. “Ons betoog onder Fidel Castro se slagspreuk, ‘Groot probleme vereis groot oplossings’,” het Phakamile Hlubi, woordvoerder van Numsa, in ŉ verklaring gesê. “Ons memorandum verklaar oorlog op twee dekades van neo-liberale imperialistiese ekonomiese beleide wat verantwoordelik is vir die krisis van werkloosheid, armoede en ongelykheid. Dit het ons ekonomie afgebreek en ons gemeenskappe verwoes.” Numsa het gesê hy vier Werkersdag saam met Saftu. “Dit is gepas dat ons Werkersdag saam met ons onafhanklike, militante werkersvakbondfederasie, Saftu, vier.”